কাঠামো ও অবকাঠামোর বিবরণ ছাড়া স্ট্যালিন তাঁর যুক্তিকে প্রতিষ্ঠিত করতে পারতেন না। স্ট্যালিনের লেখায় তাই রয়েছে কাঠামো ও অবকাঠামোর ভাষার সংক্ষিপ্ত ও সামগ্রিক বিবরণ। অবকাঠামের সঙ্গে ভাষার পার্থক্য খুঁজে পাওয়ার চেষ্টা করেছেন তিনি বিভিন্ন দিক থেকে এবং দেখেছেন অন্তত তিনটি দিক থেকে ভাষা রেডিক্যালি আলাদা। প্রথমত• ভাষা কোনও সুনির্দিষ্ট সমাজের নতুন অথবা পুরানো এক অথবা একাধিক ভিত্তির উৎপাদন নয়। ভাষা সৃষ্টি হয় বহু শতাব্দী ধরে সমাজ ও তার কাঠামোসমূহের ইতিহাসের সামগ্রিক ধারা থেকে। কোনও সুনির্দিষ্ট শ্রেণি একে সৃষ্টি করে না, তাকে সৃষ্টি করে পুরো সমাজ, সৃষ্টি করে সমাজের বিভিন্ন শ্রেণিগুলি আর তা সৃষ্টি হয় শ শ প্রজন্মের প্রচেষ্টার মধ্যে দিয়ে। ঠিক তেমনি এটি কোনও সুনির্দিষ্ট শ্রেণির প্রয়োজন মেটানোর জন্যে নয়, বরং পুরো সমাজের জন্যে, সমাজের সকল শ্রেণির প্রয়োজন মেটানোর জন্যেই সৃষ্টি হয়ে থাকে। কারণ ভাষার সৃষ্টি সমাজের জন্যে। সমাজের সকল সদস্যের একক ও অভিন্ন ভাষা হিসেবেই তা সৃষ্টি হয়ে থাকে। একটা শ্রেণি আরেকটা শ্রেণির ওপর প্রভূত্ব করবে, কর্তৃত্ব করবে,- এ জন্যে ভাষা গড়ে ওঠে না। ভাষা গড়ে ওঠে জনগণের মধ্যে যোগাযোগের সংযোগ হিসেবে, সমানভাবে গোটা সমাজের ও সমাজের সকল শ্রেণির সেবার করতে। এ কারণেই এটি কোনও আদর্শগত অবকাঠামোর অন্তভুক্ত হতে পারে না। নিজেকে আদর্শগত অবকাঠামোর বাইরে রাখতে সক্ষম বলেই ভাষা পারে একই সঙ্গে পুরনো ও মরমর ব্যবস্থা এবং নতুন ও উঠতি ব্যবস্থার, পুরনো ও নতুন কাঠামোর এবং শোষক ও শোষিত উভয়ের সঙ্গেই যোগাযোগ-সংযোগ ঘটাতে। ভাষার সৃষ্টি হয়েছে, ভাষার অস্তিত্ব নির্ভর করছে সমগ্র সমাজকে সেবা করার ওপর, জনগণের যোগাযোগের মাধ্যম হিসেবে কার্যকর থাকার ওপর, সমাজের সকল সদস্যের কাছে সাধারণ ও একক একটি ভাষা হয়ে ওঠার মধ্যে দিয়ে শ্রেণিঅবস্থান ও শ্রেণিমর্যাদা নির্বিশেষে সমাজের সকল সদস্যের সমান সেবা করার ওপর। স্ট্যালিন বলেন, ভাষা তার এই অবস্থান থেকে, সমগ্র মানুষের সাধারণ ও একক ভাষা হয়ে ওঠা থেকে বিচ্যুত হয় তখন যখন এটি বিশেষ কোনও গোষ্ঠীকে সমাজের অপরাপর সামাজিক গোষ্ঠীগুলির ওপর কর্তৃত্ব করার ক্ষেত্রে গুরুত্ব দেয় ও সমর্খন করে। তখন সে তার শক্তি হারায়, সমাজের জনগোষ্ঠীগুলির যোগাযোগের উপায় না হয়ে প্রতিবন্ধক হয় এবং বিশেষ কোনও সামাজিক গোষ্ঠীর অপভাষা বা জার্গনে পরিণত হয়।